– Նախ, համաձայն չեմ, որ Մաթևոսյանն ամենաընկալելի գրողն է: Հակառակը. Դպրոցական տարիներից ընդունված է համարել, որ Մաթևոսյանը բարդ հեղինակ է, և ըստ այդմ՝ և՛ ուսուցիչները, և՛ երեխաները դժվար են Մաթևոսյան կարդում: Եթե դուք նույնն ասեիք Սևակի մասին, նրա հրապարակախոսական պաթոսով, սահմանումներով, առավել լայն մասսաների համար ընկալելի ձևակերպումներով, կհամաձայնեի: Չնայած՝ Սևակի ստեղծագործությունները ևս ողջ խորությամբ չեն ընկալվում, այդ պատճառով էլ որոշակի ընթերցող շրջանակների մոտ Սևակի նկատմամբ բացասական վերաբերմունք կա, քանի որ նա համարվում է մասսայական հեղինակ: Մինչդեռ բարձր գեղարվեստական արժեք ունեցող սևակյան գործերն, ըստ էության, անծանոթ են թե՛ այդ շրջանակներին, թե՛ լայն մասսաներին: